ဝနဝါသီတိဿ

ဝနဝါသီတိဿသာမဏေသည် သာဝတ္ထိပြည်၌ သာရိပုတ္တရာထေရ်၏ အလုပ်အကျွေး ဒါယကာ, ဒါယိကာမတို့မှ မွေးဖွားလာသော သတို့သား ဖြစ်သည်။ ထိုသတို့သားလေး ပဋိသန္ဓေတည်စဉ်ကာလ၌ သူ့မိခင်အား သာရိပုတ္တရာထေရ် အမှူးရှိသော ရဟန်း (၅၀ဝ) တို့ကို အိမ်၌ ပင့်ဖိတ်၍ ရေနှင့်မရောသော နို့ဃနာဆွမ်းကို လှူ၍ မိမိကိုယ်တိုင်လည်း ဖန်ရည်စွန်းသော အဝတ်တို့ကို ဝတ်ဆင်လျက် ရွှေခွက်ကိုယူကာ နေရာအစွန်၌နေကာ ရဟန်းတော်တို့၏ စားကြွင်းနို့ဃနာဆွမ်းကို စားသောက်လိုသော ချဉ်ခြင်း ဖြစ်ပေါ်လေသည်။ မိဘဆွေမျိုးတို့သည် တိဿသတို့သားလေးအတွက် ပြုလုပ်အပ်သော (၁) ပဋိသန္ဓေယူသော မင်္ဂလာ၊ (၂) မွေးဖွားသော မင်္ဂလာ၊ (၃) အမည်မှည့်သော မင်္ဂလာ၊ (၄) ထမင်းခွံ့ခြင်း မင်္ဂလာ၊ (၅) နားထွင်းခြင်း မင်္ဂလာ၊ (၆) ပုဆိုးဝတ်ခြင်း မင်္ဂလာ၊ (၇) ရောင်ထုံးခြင်း မင်္ဂလာ-ဟူသော မင်္ဂလာအခမ်းအနား ၇ ပါးတို့၌ ရဟန်း (၅၀ဝ) တို့အား ရေမရောသော နို့ဃနာဆွမ်းကိုသာ လှူကြကုန်၏။ 

၇-နှစ်သားအရွယ်ရောက်၍ ရှင်ပြုသောအခါ၌လည်း မိဘဆွေမျိုးတို့သည် ကျောင်းတော်သို့ လာရောက်၍ ဘုရားအမှူးရှိသော သံဃာတော်တို့အား (၇) ရက်ပတ်လုံး ရေမရောသော နို့ဃနာဆွမ်းကိုသာ ကပ်လှူကြကုန်၏။ မင်္ဂလာအခမ်းအနားတို့၌ မိဘဆွေမျိုးတို့ နို့ဃနာဆွမ်းကိုသာ ကပ်လှူကြခြင်းသည် အခြားမဲ့ဘဝ ပုဏ္ဏားဖြစ်စဉ်အခါ၌ သာရိပုတ္တရာထေရ်အား လှူအပ်သော နို့ဃနာ၏ အကျိုးဆက်ပင် ဖြစ်ပေသည်။ တိဿသတို့သားလေးကို ရှင်ပြုသည့်အခါ သာရိပုတ္တရာထေရ်ကို ဥပဇ္ဈာယ်ပြု၍ ရှင်ပြုပေးလေသည်။ ရှင်ပြုစဉ်အခါ၌ ဥပဇ္ဈာယ်ဆရာက ၎င်းအား တစပဉ္စကကမ္မဋ္ဌာန်းကို ပြောဆိုသင်ကြားပေးလေသည်။ 

သာမဏေပြု၍ (၈) ရက်မြောက်သောနေ့၌ သာဝတ္ထိမြို့တွင်းသို့ ဆွမ်းခံဝင်သောအခါ မြို့သူမြို့သားတို့သည် ပုဆိုး (၅၀ဝ) တို့ကို ခေါင်းခုပြုလုပ်၍ ခေါင်းခုနှင့်တကွ ဆွမ်းဝတ် (၅၀ဝ) တို့ကို လှူဒါန်းကြကုန်၏။ နောက်တစ်နေ့၌လည်း ကျောင်း၏ဥပစာသို့ လာရောက်၍ ထို့အတူ လှူဒါန်းကြပြန်သည်၊ ဤသို့လျှင် (၂) ရက်တည်းဖြင့် သင်္ကန်းလျာပုဆိုး (၁၀ဝဝ) နှင့်တကွ ဆွမ်းဝတ် (၁၀ဝဝ) တို့ကို အလှူခံရရှိလေသည်။ ထိုရရှိသမျှသော သင်္ကန်းလျာပုဆိုး (၁၀ဝဝ) နှင့်တကွ ဆွမ်းဝတ် (၁၀ဝဝ) တို့ကို ရဟန်းတော်တို့အား လှူဒါန်းလိုက်လေသည်။ ဤကဲ့သို့ ပုဆိုး (၁၀ဝဝ) နှင့်တကွ ဆွမ်းဝတ် (၁၀ဝဝ)တို့ကို အလှူခံရရှိခြင်းသည် အခြားမဲ့ဘဝ ပုဏ္ဏားဖြစ်စဉ်အခါ၌ သာရိပုတ္တရာထေရ်အား လှူအပ်သော ပုဆိုးကြမ်း၏ အကျိုးဆက်ပင် ဖြစ်ပေသည်။ 

တိဿသာမဏေသည် ရာသီဥတုအေးသောအခါ၌ အအေးဒဏ်နှိပ်စက်သဖြင့် မီးလှုံနေကြသော ရဟန်းတို့အတွက် သာဝတ္ထိမြို့တွင်းသို့ ကမ္ဗလာအလှူခံထွက်ခဲ့ရာ မြို့၏အပ၌ပင်လျှင် ကမ္ဗလာ (၅၀ဝ) တို့ကို အလှူခံရရှိလေသည်။ ဆက်လက်၍ မြို့တွင်းသို့ ဝင်ခဲ့ရာ မြို့တွင်း၌လည်း ကမ္ဗလာ (၅၀ဝ) တို့ကို အလှူခံရရှိပြန်လေသည်။ ဤသို့ တစ်နေ့တည်းဖြင့်ပင်လျှင် ကမ္ဗလာ (၁၀ဝဝ) တို့ကို အလှူခံရရှိလေသည်။ ထိုရရှိသမျှသော ကမ္ဗလာ (၁၀ဝဝ) တို့ကိုလည်း ရဟန်းတော်တို့အား လှူဒါန်းလိုက်ပြန်၏။ ဤကဲ့သို့ တစ်နေ့တည်းဖြင့် ကမ္ဗလာ (၁၀ဝဝ) တို့ကို အလှူခံရရှိခြင်းသည် သူ၏အမည်မှည့်သောနေ့၌ သာရိပုတ္တရာထေရ်အား လှူဒါန်းရသော အဘိုးတစ်သိန်းထိုက်သော ကမ္ဗလာတစ်ထည်၏ အကျိုးဆက်ပင် ဖြစ်ပေသည်။

တိဿသာမဏေသည် ဇေတဝန်ကျောင်းတော်၌ သီတင်းသုံးစဉ် ဆွေမျိုးတော်စပ်သော ဒါယကာ၊ ဒါယိကာမတို့ မကြာခဏလာ၍ စကားပြောကြသဖြင့် ရဟန်းတရားအားထုတ်ချိန် နည်းပါးသောကြောင့် မြတ်စွာဘုရားအထံမှ အရဟတ္တဖိုလ်အထိ ရောက်စေနိုင်သော ကမ္မဋ္ဌာန်းကို ကြားနာ၍ ဥပဇ္ဈာယ်ဆရာကို ရှိခိုးပြီးလျှင် သပိတ်သင်္ကန်းတို့ကို ယူဆောင်၍ ယူဇနာ (၁၂၀) ဝေးကွာသော တောကျောင်းသို့သွား၍ ဝါဆိုသည်။ ထိုတောကျောင်း၌ပင်လျှင် သီတင်းကျွတ်လသို့ ရောက်သောအခါ ပဋိသမ္ဘိဒါတို့နှင့်တကွ ရဟန္တာအဖြစ်သို့ ရောက်တော်မူသည်။

တိဿသာမဏေသည် မိဘတို့ အမည်မှည့်စဉ်အခါ “တိဿ” ဟူသော အမည်ကိုလည်းကောင်း၊ ရဟန်းတော်တို့အား မိမိအလှူခံရရှိသော ဆွမ်းဝတ် (၁၀ဝဝ) တို့ကို လှူဒါန်းသောအခါ “ပိဏ္ဍပါတဒါယကတိဿ” ဟူသော အမည်ကိုလည်းကောင်း၊ ကမ္ဗလာ (၁၀ဝဝ) တို့ကို လှူဒါန်းသောအခါ “ကမ္ဗလဒါယကတိဿ” ဟူသော အမည်ကိုလည်းကောင်း၊ တောကျောင်း၌ နေသောအခါ “ဝနဝါသီတိဿ” ဟူသော အမည်ကိုလည်းကောင်း ရရှိသည်ဖြစ်၍ ၇-နှစ်အတွင်း၌ အမည် (၄) မျိုးရရှိသော ပုဂ္ဂိုလ်ထူးဖြစ်ပေသည်။ 
### ဆက်စပ်ဖတ်ရှုရန်
* တိဿ
* [ဝနဝါသီတိဿ သာမဏေထုံး](https://my.wikisource.org/wiki/ဝိနည်းမှတ်စု#ဝနဝါသီတိဿ_သာမဏေထုံး_(ဗာလဝဂ်_-_ဓမ္မပဒ_အဋ္ဌကထာ_၊_ပ_-_စာ_၃၃၃))

### ပြင်ပလင့်များ
* 
### ကိုးကား